E DUA na ka dredre na noda laki vueta cake e dua na bisinisi se dua na i tuvatuva esa sega ni cicivaki tu mai vakavinaka ena 20 vakacaca na yabaki sa sivi.
Ena gauna oqo e sa vakanamata tiko na Lotu Wesele ki na qele mai Navuso me na vukea na kena cicivaki na veiqaravi levu ena loma ni Lotu Wesele e Viti kei Rotuma.
Ena gauna oqo esa vinakati na milioni me na qaravi vakavinaka kina na veiqaravi ni lotu kei na nodra tuberi ka vukei na noda era vinakata na veivuke.
E vakadeitaka o Talatala Malakai Tuikadavu ena yabaki rua sa oti na kena sa soli vua me laki cicivaka na koronivuli oqo.
Tukuna o Talatala Mala ni gauna e laki tekivu kina e Navuso, e tuvaki ca sara ga na vanua oqo, e ra sa makawa ka sega ni vakavoutaki na vale ni qasenivuli, esa tubua na i teitei, esa sega ni kila me tekivu mai vei na nona veiqaravi.
E qai vakadeitaki vei Talatala Malakai ni sega ni vakacalaka na nona biuti koya e kea na Kalou ena vuku ni kila kei na nona dau taleitaka me dau vakayagataki qele.
E a vulica mai eso na vuli ni veivakarautaki emai Siqapoa, rawata na nona vuli Talatala e Davuilevu kei na vica tale na i vola ni koroi e rawata mai na turaga ni Sote, Verata, Tailevu.
E turaga dau cakacaka, e sega ni dau vakasuka ka du sasaga.
E qai tekivuna madaga o Talatala Mala e so na veika e nanuma me sa tekivu kina vakamalua na kena cicivaki o Navuso.
E tei dalo e vica vata na drau, kei na tavioka, eso na kakana draudrau.
E vakavinakataka na vale nodra na qasenivuli kei ira era na veiqaravi vata e Navuso.
E vakayagataka na kila e tiko vua ena kena volai eso na i vola ni kerekere ena kena sagai me na vakatoroicaketaki na susu manumanu kei na teitei e Navuso.
E tara eso na ba ni toa, e rawata mai eso na veivuke vakailavo mai na matanitu, mai na veitabana lelevu eso era dau soli ilavo ni veivuke se na donor agencies.
E vola eso na i vola ni kerekere kivei ira na wekada vakalotu e valagi, e rawa mai kina e dua na katavila (tractor) vou ka drau vakacaca na udolu na kena i sau.
E sega ni raica o Talatala Malakai na dredre kei na kena sa kaya e vuqa ni sa na sega tale ni cadra mai o Navuso.
E raica o koya na Kalou ni na rawata vua na ka, kei na veika e sa dredre vei keda na tamata e rawarawa vua na Kalou kevaka eda nuitaka na Kalou ka vakarogotaka vua na Kalou na noda sala kecega.
E na loma ni rua na yabaki oqo, esa kila na Bose levu ni Koniferedi, esa kila a matanitu levu e Viti, mai na Minisitiri ni Teitei, na tatadra nei Talatala Mala kei iratou eatou toka e yasana ena vuku ni kena sagai me cici vakavinaka na veiqaravi e Navuso.
E ratou sa tekivuna ena yabaki oqo ena kena na soli e rauta ni $300,000 vei ira na lewe 30 na gonevuli era na rawata na nodra vuli e Navuso ena yabaki 2014.
E dua na gonevuli ena tiko ena nona i vola ni baqe e $10,000 me na laki vukei koya ena nona vakayagataka na kila ni vuli teitei kei na susu manumanu.
E rabailevu na veiqaravi kei na veika ena kauta lesu tale mai kivei keda kevaka eda na tokona na tatadra oqo ni kena tarai cake ka vukei na sasaga yaga oqo e Navuso.
Vinaka vakalevu Delana
E taura talega na gauna oqo na tabana ni Nai Lalakai me na vakavinavinakataki Iliesa Delana ena vuku ni i sausau vou e sa mai tekia toka ena noda vanua ena vuku ni qito levu na Paralmpics.
Ena marautaki tiko ena koro turaga oqo e Suva na nona soqo o Delana ka sa vakanuinui tu na tabana ni Nai Lalakai ni na cecebuya tikoga na drotini nei Viti ena vuku ni taledi ni qito era dau matataki keda kina o ira na noda ki vavalagi.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn